Matovič, Igor, poslanec NR SR (2011-09-14):
Čiže dobré ráno všetkým prajem. V prvom rade by som chcel zagratulovať poslancom SMER-u, že ste teda konečne urobili to, čo ste sa už párkrát vyhrážali, už ste teda hovorili, že budete odvolávať tuším Galka, potom Uhliarika, potom asi trikrát že premiérku Radičovú, no a konečne ste to dokázali, že ste nabrali odvahu. Ešte raz vám gratulujem. Chcete odvolávať pani premiérku. Ja sa pýtam, dobre, akú alternatívu teda ponúkate? Odvoláme premiérku, padne vláda, padne táto koalícia, ponúkate čo? Tandem Slota – Fico? No, na začiatok rovno hovorím, ďakujem pekne! Jednoducho toto nie je alternatíva. Hlas podobný Ficovi tu na začiatku oznámil vetu, že predsedníčka vlády svoje sociálne cítenie len predstiera. Tak sa potom chcem opýtať, čo potom bolo sociálne cítenie podľa vašej predstavy? To bol ten mýtny tender, kde ste si vybrali toho najdrahšieho? Kde ste ľuďom tejto krajiny, Slovensku, zobrali 7 mld. korún z vrecka? To bol emisný tender, kde stovky miliárd korún rovnako ste zobrali z vrecka? To bol nástenkový, kde ste zobrali 3,5 mld.? Úplne v pohode bez najmenšieho problému a hlas podobný Ficovi ho potom ešte pol roka zastával, že všetko bolo čisté? To je to sociálne cítenie podľa vás, ktoré chýba premiérke Radičovej? Sociálne cítenie bol ten TIPOS, kde ste poslali 400 mil. korún na Cyprus bez akéhokoľvek problému a nepohlo sa vo vás ani chlp svedomia? Sociálne cítenie bol ten heliport, ktorý ste predali dva týždne po voľbách z nemocnice na Kramároch, ktoré tu bolo spomínané, o miliardu korún lacnejšie, ako bola hodnota toho pozemku? To je sociálne cítenie podľa vás, ktoré chýba premiérke Radičovej? Sociálne cítenie je podľa vás to, keď sľúbite ľuďom, ktorých raz nejaký hajzel alebo hajzlík oklamal v nebankovkách, že vy im zaplatíte peniaze, keď vás budú voliť a potom sa na nich štyri roky vykašlete? To je podľa vás sociálne cítenie? To je sociálny hyenizmus, páni a dámy. A ak toto má chýbať premiérke Radičovej, ja som veľmi rád, že takéto sociálne cítenie jej chýba. A môžem hovoriť, sociálne podniky a ostatné kauzičky, ktoré dobre poznáme. Ale okej. Trochu budem skracovať. Sľubujem. Poviem ale potom taký ďalší príklad možno toho vašeho sociálneho cítenia. To je jeden úsek diaľnice medzi Dubnou Skalou a Turanmi. Šestnásť kilometrov má ten úsek diaľnice. Podľa vašeho sociálneho cítenia ho firma Váhostav mala postaviť za 340 mil. eur. Podľa sociálneho cítenia Radičovej vlády ho presne tá istá firma, presne ten istý úsek diaľnice vysúťažila v novej súťaži za 138 mil. eur. Ešte raz hovorím rozdiel, 340 a 138 mil. eur. Je toto vaše sociálne cítenie, kde ste chceli tej istej firme prihrať zákazku o 147 % drahšie? Ja sa pýtam, kde mala skončiť tá vata, keď to poviem hlasom podobným Ficovi? V ktorom vrecku sociálneho akože demokrata so sociálnym cítením? Takisto sa pýtam, kde mala skončiť vata, keď ste uzavreli alebo váš nominant novú zmluvu pre Daňový úrad v Prievidzi v roku 2008, kde v roku 2008 Daňový úrad sídlil v budove, za ktorú ročne platil 25 944, 26-tisíc eur. Vy ste uzavreli zmluvu s agentúrou ROKO na 214-tisíc eur. Nebol absolútne žiadny dôvod. Dovtedy sídlil Daňový úrad v priestoroch mesta alebo v mestských priestoroch za 26-tisíc eur. Vy ste uzavreli zmluvu na 214-tisíc eur s agentúrou ROKO. Rozdiel zanedbateľný, 725-percentné navýšenie ceny. Toto je akože to sociálne cítenie, ktoré chýba premiérke Radičovej, za ktorú ju chcete odvolávať? Hlas podobný Ficovi taktiež oznámil, že nikdy nebola korupcia bližšie alebo tak blízko premiérovi ako dnes. Ten istý hlas svojho času povedal, citujem: „Keby som bol býval súhlasil hneď na začiatku s takým postupom Transpetrolu, aký bol pripravený, do konca života nemusím ani ja, ani mojich pätnásť generácií pracovať.“ Ja sa pýtam, podal hlas podobný Ficovi trestné oznámenie? Keď hovoril o tom, že ho chcel niekto uplácať? Že mu niekto chcel zabezpečiť budúcnosť pre jeho a pätnásť generácií jeho detí? Podal to trestné oznámenie, keď bola tak blízko pri ňom tá korupcia? Alebo vari nehovoril o korupcii? Podľa mňa hovoril o korupcii. Nazvala pani premiérka, keď teda sa bavíme o alternatíve, ktorú chcete ponúknuť tým, že pani premiérku odvoláme a padne vláda, nazvala niekedy pani premiérka novinárov idiotmi, slizkými hadmi alebo hyenami? Ja si to nepamätám. Hlas podobný Ficovi taktiež nazval pani premiérku, že je hovorkyňa vlády. Ja to chápem a uznávam aj sebakriticky, že má to s nami určite ťažké. Sme štyria alebo šiesti, alebo koľkokoľvek si povieme (zasmiatie sa v sále), každopádne sme zoskupením ľudí, ktorí majú svoj názor, za ktorý sa potrebujú pobiť a chcú o ňom presvedčiť ostatných. Viesť takéto zoskupenie ľudí a dokázať ho viesť tak, aby výsledkom bol nejaký názorový kompromis, s ktorým budú spokojní všetci, je nesmierne ťažké. Je to dramaticky ťažšie, ako viesť zoskupenie ľudí, kde jedného držím za emisie a druhého držím za amnestie a robia presne to, čo im prikážem. Som si na sto percent istý, ak by mal byť Fico na mieste Radičovej a viesť tento tím ľudí, dávno by sa psychicky zrútil. Jednoducho, by to nedokázal. A v tomto premiérku Radičovú uznávam. Tým, že je žena, a tým, že vedie takéto zoskupenie ľudí so svojimi vlastnými názormi, so svojimi vlastnými politickými predstavami a túžbami, má to určite dramaticky ťažšie, ako to má váš šéf. Medzi ďalšie možno plusy, ktoré si myslím, teda že sú zároveň aj obrovské výhody voči vášmu šéfovi, je to, že naozaj reálne vidíme, že jej záleží na tom, aby sme umenšovali priestor na potenciálny vznik korupcie. Najzásadnejšie opatrenie, samozrejme, je, zverejňovanie zmlúv, objednávok a faktúr. Aj tuná, myslím, tuto v spodných radoch tu niekde bolo povedané, myslím, toť, kamarát Bublavý povedal, že je opatrenie proti samosprávam, že musia zverejňovať zmluvy a faktúry. No možno to niekto tak berie ako záťaž, ale v prvom rade je to opatrenie proti korupcii. Práve preto, že sú zverejňované zmluvy, objednávky a faktúry, novinári došli na prešľapy tejto koalície a za vašej vlády, bohužiaľ, túto možnosť vy ste im nedali. Vy ste zamlčovali informácie a veľakrát sa ani nedozvedeli o tom, kde, s kým ste akú zmluvu spískali. A ďalší obrovský plus je, že neklameme ľudí. A premiérka Radičová neklame ľudí alebo nehovorí polopravdy tak, ako ste si to, bohužiaľ, naozaj hovorím bohužiaľ, zvykli robiť vy. Jednoducho nehovoríme ľuďom, tu máte vianočné dôchodky a nepovieme im, že na to nemáme a budeme si musieť požičať a nikto im to nezaplatí, iba naše deti a vnúčatá. Snažíme sa hrať s ľuďmi fér hru a v tomto sme naozaj iní. A pevne verím, že si to uvedomujete aj vy. Aj keď možno politicky to nepriznáte. Oukej. Potiaľto chvála na pani premiérku. A potiaľto verím, že ste aj pochopili, prečo stojím na strane pani premiérky a prečo aj teda štyria Obyčajní ľudia stoja na strane pani premiérky a tejto vlády. A prečo tú alternatívu, ktorú vy ponúkate, pre nás alternatíva nie je. NITRA INVEST. Kauza, ktorá je jedným z dôvodov, ktorý píšete v návrhu na odvolanie pani premiérky. Tu, bohužiaľ, môj osobný názor, teda aj náš názor, je veľmi kritický. Na druhej strane na začiatok hneď musím povedať, či strana SMER, či strana SDKÚ nemáte si v tomto čo jeden druhému vyčítať. SMER špinavý biznis vymyslel, SDKÚ špinavý biznis dokonalo. V čom špinavý biznis? Jednoducho v nadstavených pravidlách. Jasné, posudzujeme takéto kauzy podľa toho, že či sú legálne, či sú zákonné, či sú férové, či sú etické a v tomto prípade možno nemôžme hovoriť o nezákonnosti, ale bol tuná naozaj sledovaný verejný záujem? Prečo vy ste nastavili alebo vaši nominanti nastavili podmienky, že to musí byť jedna budova? Prečo to nemohli byť dve budovy na tej istej ulici, ktoré by možno susedili vedľa seba? Prečo tam bola práve podmienka jednej budovy a prečo vy ste si chceli nájsť jednu budovu a s jednou bodovou ste si alebo s firmou, ktorá mala jednu budovu, ste si uzavreli zmluvu? Prečo SDKÚ pokračovalo v tomto alebo nominanti strany SDKÚ pokračovali presne v takto choro nadstavených pravidlách? Ja sa pýtam – prečo? Jednoducho odpoveď nepoznám a práve preto, že si myslím, že tie pravidlá, alebo teda podmienky, alebo parametre „súťaže“ či vašej, alebo súťaže v réžii SDKÚ boli chybne nadstavené, si myslím, že to nebolo niečo, čo bolo čisté. Možno teraz vy hovoríte a operujete hlavne s tým, že to bol stranícky klientelizmus. Ja si osobne myslím, že to nie je až tak dôležité, či to konkrétne vyhral nejaký straník. Lebo vychádzame z naivnej predstavy, že politici kradnú iba vtedy, keď je to verejné a keď je to verejne odhaliteľné. Nie. Viete sami, a ja pevne verím, že viete sami, že ste dostatočne inteligentní alebo politici na Slovensku sú dostatočne inteligentní, aby si vymysleli spôsob, aby kradli legálne a bez toho, aby ich dokázal niekto pri tom odhaliť. Bolo by dosť naivné si teraz myslieť, že teda SDKÚ ide akurát urobiť biznis spôsobom takým, že ide trýzniť samých seba a ide pred celou verejnosťou priznať, že teraz musí ten biznis akurát urobiť takýmto spôsobom. Našli by si firmu možno s tou istou budovou, ktorú by nikto neodhalil, aký je tam skutočný majiteľ, tak ako vy ste robili biznisy pri emisiách, pri mýtnom tendri a podobne a urobili by to potichučky a nikto by na nich nemohol ukazovať prstom, že to bol nejaký stranícky biznis. Čiže pre mňa nie je dôležité, že kto bol konkrétnym víťazom, ale ako boli postavené parametre tej danej súťaže a či tá súťaž prebehla fér. Možno prebehla zákonne, lebo pravdepodobne asi, ak by teda prebehla nezákonne, tak by padli nejaké trestné oznámenia. Čiže po zákonnej stránke okej, ale pre mňa je to legálna zlodejina. Legálna zlodejina bola to, čo ste si nachystali vy, a legálna zlodejina je to, čo uzavrelo SDKÚ alebo nominanti SDKÚ. Rozdiel je iba taký, áno, priznávam, o 35 % zjednali nižšiu cenu, akú ste dokázali zjednať vy. Ale keď vy teraz hovoríte, že v Košiciach je tržná cena 6 alebo 6,50 eur na meter štvorcový, tak sa pýtam, prečo ste konali tak, že ste uzavreli zmluvu za 12,50 za meter štvorcový? Vtedy ste nevedeli o tom, že sú v Košiciach možnosti uzavrieť takúto zmluvu za 6 alebo 6,50 za meter štvorcový? Prečo ste vy alebo vaši nominanti uzatvorili zmluvu pomaly o 100 % drahšiu, ako ste mohli? Konali ste vo verejnom záujme? Nekonali ste vo verejnom záujme. Takže vy nemáte morálne právo kritizovať SDKÚ a morálne právo nemá SDKÚ kritizovať vás. Ste v tom rovnako namočení. Je rozdiel medzi vami iba vo výške lupu. Nie je rozdiel v tom, akým spôsobom ste tú súťaž previedli. Bohužiaľ, je to tak. No a nakoniec možno sa iba opýtam teda, či Slovensko podľa vás má inú alternatívu? Podľa vás áno a ste to vy, podľa nás, a ja sa cítim súčasťou koalície, Slovensko nemá inú alternatívu ako túto koalíciu. Samozrejme, ja vyčítam to, čo som povedal. Vyčítam SDKÚ aj pani premiérke podľa mňa nedostatočné konanie v prípade kauzy NITRA INVEST. Ale ak zoberiem do úvahy všetko ostatné, to, čo som predtým povedal, a porovnám to s vami, tak pani premiérka je z úplne iného mentálneho a morálneho sveta. Takisto táto koalícia je úplne z iného mentálneho a morálneho sveta. A preto pre mňa nie je iná voľba ako táto koalícia a v žiadnom prípade nepristúpim na vašu hru vysloviť nedôveru pani premiérke. Neurobím to aj preto, lebo na konci vašeho podania je napísané: „Podpísaní poslanci žiadajú Národnú radu Slovenskej republiky, aby v zmysle príslušných článkov Ústavy Slovenskej republiky vyslovila Ivete Radičovej pre neschopnosť nedôveru.“ Ja som v jej konaní neschopnosť nezaregistroval. Ďakujem pekne. (Potlesk.)